El VIII Festival solidari Alma de Acero arriba a Gandia els dies 4 i 5 de novembre
25 octubre 2017

## El VIII Festival solidari Alma de Acero arriba a Gandia els dies 4 i 5 de novembre25 octubre 2017Última actualització: 14 juliol 2025

![](../gestion/img/elviiifestivalsolidarioalmadeacero.jpg)  
  

**· La recaptació de l'esdeveniment solidari destinarà els seus fons per a millorar i condicionar el Centre d'Acollida de Menors la Safor · Per primera vegada, la plaça Tirant acollirà la I Fira de les dues rodes, a més d'activitats per a tots els públics · Diana Morant: "Iniciatives com aquesta fan més gran la nostra ciutat, una ciutat que, un cop més, tornarà a demostrar que no s'atura a l'hora d'ajudar la gent" · Nahuel González: "És una activitat molt bonica que també fa que la ciutadania prenga consciència sobre les necessitats socials importants"**

El VIII Festival solidari Alma de Acero es desenvoluparà a la nostra ciutat els pròxims dies 4 i 5 de novembre a la plaça del Tirant.

L'esdeveniment solidari ha estat presentat aquest matí en una roda de premsa on han estat l'alcaldessa de Gandia, Diana Morant, juntament amb Nahuel González, regidor delegat de Responsabilitat Social, Joan Grimal, responsable de comunicació d'Alma de Acero i Jose Lama, coordinador de les activitats.

Aquest any, tot el que es recapte anirà a benefici del Centre d'Acollida de Menors la Safor, seguint en la línia de la Matinal de juliol. Un projecte destinat a millorar i condicionar la sala d'usos múltiples. La intenció és dotar-lo de televisors, biblioteca, ordinadors, mobiliari i material didàctic per a fer-li la vida més fàcil als 25 xiquets que utilitzen les instal·lacions.

Des de les 9 del matí de dissabte 4, la plaça del Tirant comptarà amb actuacions de música, activitats infantils, castells unflables, concurs de paelles, espectacles en directe. A més, també està prevista la col·laboració de les forces i cossos de seguretat de l'Estat, que realitzaran demostracions. Per finalitzar la jornada de dissabte, està prevista l'actuació de tres grans grups de tributs (Bon Jovi, Mojinos Escocíos i Barricada).

El diumenge 5 se celebrarà la concentració de motos amb actuacions en directe de música rock, dinar, ruta motera, per a finalitzar amb el sorteig dels regals a partir de les 13.45.

Com a novetat, durant el festival també tindrà lloc la I Fira de dues rodes de Gandia, on totes les grans marques de motos participaran amb la presentació dels seus models i on els interessats podran adquirir el vehicle.

Sobre l'activitat, **Diana Morant** ha destacat que "_Alma de Acero és una associació benèfica que, des de 2010, està ajudant a la gent que més ho necessita. Els seus projectes se centren a la Safor i, en els darrers anys, han recaptat més de 100.000 euros que s'han repartit entre institucions i associacions_". "_En edicions passades van passar al voltant de 8.000 persones, no només de Gandia i comarca, sinó de diferents punts d'Espanya. Precisament, aquesta gent que ve de fora s'allotja el cap de setmana a Gandia, circumstància que contribuïx a la tan desitjada desestacionalització del turisme. Aquesta és una oportunitat perquè coneguen la nostra ciutat, i tornen_".

"_Com a alcaldessa d'aquesta ciutat, vull felicitar i aplaudir Alma de Acero, per totes les seues iniciatives solidàries i per organitzar un cap de setmana replet d'activitats. Iniciatives com aquesta fan més gran la nostra ciutat, una ciutat que, un cop més, tornarà a demostrar que no s'atura a l'hora d'ajudar a la gent i estic segura que Alma de Acero tornarà a aconseguir, com ha fet en altres ocasions, multiplicar els diners per aportar més ajuda_", va finalitzar Diana Morant.

Per la seua banda, **Nahuel González** ha explicat que "_es tracta d'una iniciativa consolidada que trasllada part de la seua activitat a Gandia per a arribar a la quantitat més gran de gent possible i recaptar més fons d'aquesta manera. El centre escollit per donar els fons necessitava dos aspectes. D'una banda, havíem de millorar l'aspecte del personal, del qual ja tenim un compromís de la Conselleria però per l'altra, després de la visita al centre, vam ser conscients que al centre li faltava vida i color. Necessita actuacions semblants a què ja s'han realitzat a l'hospital comarcal. És una iniciativa molt bonica que també fa que la ciutadania prenga consciència sobre les necessitats socials importants i en què totes les entitats socials poden ajudar_".

"_Tindrem música, però després d'algunes crítiques de l'any passat, s'ha decidit reduir a dos dies el festival i només una nit amb música. Acudirem a la Junta de Districte a explicar el projecte i sabem que una causa solidària com aquesta comptarà amb el suport dels veïns_", va finalitzar l’edil.

**Joan Grimal** va agrair la col·laboració del consistori i va destacar que "_amb el treball humil que realitzem, intentem complir els nostres objectius. L'important no només és ajudar a millorar el centre, sinó que volem que els xiquets siguen conscients que tenen un futur i que poden arribar a ser el que vulguen tot i les circumstàncies que els envolten. Per això, no ens quedarem ací, sinó que farem més activitats al costat d'ells per ajudar-los en tot el possible_”.

Finalment, **Jose Lama** va comentar que el canvi de format pretén augmentar l'atractiu de la iniciativa i consolidar la I Fira de les dues rodes. "_Tindrem moltes marques i comptarem amb la col·laboració d'altres grups moters. Els pares podran gaudir d'activitats mentre els xiquets es divertixen amb els jocs i atraccions que hem preparat_". Lama va confirmar que ja hi ha prop de 300 persones que participaran en el concurs de paelles i que, com en anteriors edicions, s'espera que acudisquen persones de Madrid, Barcelona, Bilbao i fins i tot d'Alemanya. "_Gandia està al mapa i esperem tindre visites de totes les parts d'Espanya. Des d'ací volem agrair a l'Ajuntament, empreses i col·laboradors, ja que sense ells no podríem fer el que fem i convidar tota la ciutadania perquè participe en aquesta activitat solidària_".

[Twittear](https://twitter.com/share)